Trok slaan om met plaaswerkers(Foto: Verskaf) Minstens 80 mense is Woensdagoggend beseer toe ’n vragmotor wat plaaswerkers vervoer het, op die R44 naby Klapmuts in die Wes-Kaap omgeslaan het. Weergawes van presies wat tydens die ongeluk gebeur het, verskil. Jandré Bekker, woordvoerder van die provinsiale departement van vervoer, sê die voorval het naby die Durbanville-afrit in die rigting van Wellington plaasgevind. Voorlopige inligting dui daarop dat ’n motor by die afrit na Durbanville afgedraai het, waarna die bestuurder van die vragmotor beheer oor die voertuig verloor en dit omgeslaan het. (Foto: Verskaf) Russel Meiring, woordvoerder van ER24, sê paramedici het teen 07:20 by hul aankoms op die toneel die vragmotor langs die pad aangetref. Plaaswerkers wat agterop die vragmotor was, was in dié stadium versprei oor die toneel. Twee mense is volgens Bekker ernstig beseer in die voorval. Ten minste 27 mense het tydens die voorval matige beserings opgedoen. Volgens Meiring is die pasiënte na nabygeleë hospitale geneem vir mediese behandeling. Geen verkeersontwrigting is vanoggend weens die voorval aangemeld nie.